**Terrorangrepet i Manchester 22. mai 2017** fant sted da en bombe gikk av like utenfor Manchester Arena i Manchester i England. Det skjedde etter en konsert med den amerikanske sangeren Ariana Grande, hvor det skal ha vært opp til 21 000 tilskuere. 

Bomben tok livet av 22 personer, og 119 personer ble skadet. Eksplosjonen skjedde 22.33 britisk sommertid (UTC+01.00). Flere av de drepte var barn.

Angrepet
--------

22. mai 2017 klokka 22.31 lokal tid eksploderte en bombe utenfor Manchester Arena i Manchester i England. Det var rett ved fojaeen til arenaen hvor folk var på vei ut etter en avsluttet konsert med den amerikanske artisten Ariana Grande. Konserten var en del av hennes «Dangerous Woman Tour» og det er anslått at opp til 21 000 personer deltok på konserten. Mange var på vei ut av arenaen under eksplosjonen. 

22 personer, inkludert gjerningspersonen og flere barn, ble drept. 119 personer ble skadet, 20 av dem alvorlig.

Politiet har sagt i en melding at angrepet behandles som terror frem til motsatt er bevist. Statsminister Theresa May sa i en pressekonferanse dagen etter at politiet mener angrepet ble utført av én mann, og at de kjenner identiteten til angriperen, som døde selv i angrepet. En 23 år gammel mann ble arrestert dagen etter i forbindelse med angrepet.

Dette var det dødligste terrorangrepet i Storbritannia siden terrorangrepet i London 7. juli 2005 hvor 52 personer mistet livet, ikke medregnet de fire selvmordsbomberne.

Reaksjoner
----------

Dronning Elizabeth II ga i en melding sin dypeste medfølelse for de etterlatte av ofrene og de skadde, og hedret samtidig nødetatene for deres innsats.

Statsminister Theresa May kalte angrepet forferdelig og kvalmt. Hun mente det var kalkulert for å ramme flest mulig, inkludert barn og unge, på vei ut fra konserten. COBRA, et regjeringsutvalg som møtes for å ta hånd om katastrofer, angrep og lignende, holdt hastemøte morgenen etter.

Gjennom sosiale medier ble folk innlosjert i private hjem. Det ble satt opp et eget nødnummer, og Facebook aktiverte sin sikkerhetsfunksjon. Taxisjåfører lot passasjerer kjøre gratis, og kollektivtransporttilbudet ble omlagt og delvis innstilt i deler av byen til dagen etter.

Valgkampen mot valget 8. juni ble innstilt som følge av angrepet, og flere av de politiske lederne uttrykte sin medfølelse.

Statsledere fra flere land, blant annet Norge, Sverige og USA, sendte kondolanser.

Ariana Grande, som nettopp hadde gått av scenen, tvitret[*klargjør*] klokken 04.51 natt til 23 mai: «Ødelagt. Fra bunnen av hjertet mitt, jeg er så lei meg. Jeg har ikke ord.» Hun valgte å utsette sin «Dangerous Woman Tour» frem til 4 juni og holdt en minnekonsert kalt «One Love Manchester», som samlet inn 107 millioner kroner (10 millioner pund).

Den 4. juni ble det arrangert en minnekonsert på Emirates Old Trafford, med tittelen «One Love Manchester», der blant annet Coldplay, Justin Bieber, Miley Cyrus og Liam Gallagher opptrådte, i tillegg til Ariana Grande.

Terrororganisasjonen Den islamske staten Irak og Levanten hevdet at den stod bak angrepet.

Referanser
----------

1. 1 2  «119 ble såret av Manchester-bombe». *ABC Nyheter*. 24. mai 2017. Besøkt 24. mai 2017.
2. ↑  NRK. «Minst 19 drept i mistenkt terrorangrep i Manchester». *NRK* **(norsk)**. Besøkt 23. mai 2017.
3. ↑  «LIVE: 19 dead, 59 injured in Manchester explosion». *Sky News* **(engelsk)**. Besøkt 23. mai 2017.
4. ↑  NRK. «May: – Forferdelig og kvalmende feighet». *NRK* **(norsk)**. Besøkt 23. mai 2017.
5. ↑  «G M Police on Twitter». *Twitter* **(norsk)**. Besøkt 23. mai 2017.
6. ↑  Jenny.minard (23. mai 2017). «A message from Her Majesty The Queen to the Lord-Lieutenant of Greater Manchester». *The Royal Family* **(engelsk)**. Besøkt 23. mai 2017.
7. ↑  «Manchester Arena attack: What we know so far». *BBC News* **(engelsk)**. 23. mai 2017. Besøkt 23. mai 2017.
8. ↑  NRK. «Over 50 enslige barn innlosjert på hotell». *NRK* **(norsk)**. Besøkt 23. mai 2017.
9. ↑  «Travel update - 23 May - 7.20am». *www.tfgm.com* **(engelsk)**. Arkivert fra originalen 3. august 2017. Besøkt 23. mai 2017.
10. ↑  Walker, Peter; Phipps, Claire (22. mai 2017). «General election campaigning suspended after Manchester attack». *The Guardian* **(engelsk)**. ISSN 0261-3077. Besøkt 23. mai 2017.
11. ↑  «Erna Solberg on Twitter». *Twitter* **(norsk)**. Besøkt 23. mai 2017.
12. ↑  «SwedishPM on Twitter». *Twitter* **(norsk)**. Besøkt 23. mai 2017.
13. ↑  «Donald Trump Says Manchester Bombing Carried Out By 'Evil Losers'». *HuffPost UK* **(engelsk)**. 23. mai 2017. Besøkt 23. mai 2017.
14. ↑  ArianaGrande (23. mai 2017). «broken. from the bottom of my heart, i am so so sorry. i don't have words.» (Tweet). Besøkt 22. april 2018.
15. ↑  Abacation News. «Ariana Grande returns to honor terrorist bombing victims with One Love Manchester benefit concert». *Abacation News* **(engelsk)**. Besøkt 15. juni 2017.
16. ↑  Aftenposten.no - *Her er Ariana Grande tilbake på scenen i Manchester*, besøkt 4. juni 2017.
17. ↑  NRK. «IS hevder de står bak angrepet». *NRK* **(norsk)**. Besøkt 23. mai 2017.